title: Regulamentul de punere în aplicare (UE) 2019/1295 al Comisiei din 1 august 2019 de modificare a Regulamentului de punere în aplicare (UE) 2018/1469 de instituire a unei taxe antidumping la importurile anumitor tuburi și țevi obținute fără sudură, din fier sau din oțel, originare din Rusia și Ucraina, ca urmare a unei reexaminări intermediare parțiale în conformitate cu articolul 11 alineatul (3) din Regulamentul (UE) 2016/1036

text:
                  2.8.2019

                  RO

                  Jurnalul Oficial al Uniunii Europene

                  L 204/22

         REGULAMENTUL DE PUNERE ÎN APLICARE (UE) 2019/1295 AL COMISIEI
         din 1 august 2019
         de modificare a Regulamentului de punere în aplicare (UE) 2018/1469 de instituire a unei taxe antidumping la importurile anumitor tuburi și țevi obținute fără sudură, din fier sau din oțel, originare din Rusia și Ucraina, ca urmare a unei reexaminări intermediare parțiale în conformitate cu articolul 11 alineatul (3) din Regulamentul (UE) 2016/1036
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 11 alineatul (3),
         întrucât:
         1.   PROCEDURĂ

         1.1.   Măsuri în vigoare

                     (1)

                     Prin Regulamentul (CE) nr. 954/2006 (2), Consiliul, în urma unei anchete (denumită în continuare „ancheta inițială”), a instituit o taxă antidumping definitivă la importurile anumitor tuburi și țevi obținute fără sudură, din fier sau din oțel, originare din Croația, Rusia și Ucraina. Măsurile constau într-o taxă antidumping ad valorem cuprinsă între 12,3 % și 25,7 %, instituită asupra importurilor provenind de la producători-exportatori desemnați individual din Ucraina, cu un nivel al taxei reziduale de 25,7 % aplicabil importurilor de la toate celelalte societăți din Ucraina. Taxa antidumping definitivă aplicabilă producătorului-exportator care face obiectul actualei anchete de reexaminare, CJSC Nikopolsky Seamless Tubes Plant Niko Tube și OJSC Nizhnedneprovsky Tube Rolling Plant, denumit în prezent LLC Interpipe Niko Tube și OJSC Interpipe Nizhnedneprovsky Tube Rolling Plant (denumit în continuare „solicitantul” sau „Interpipe”), a fost de 25,1 %.

                     (2)

                     Ca urmare a unei cereri de anulare a Regulamentului (CE) nr. 954/2006 formulate de Interpipe, Tribunalul Uniunii Europene a anulat articolul 1 din Regulamentul (CE) nr. 954/2006, în măsura în care taxa antidumping stabilită pentru Interpipe depășea nivelul care ar fi fost aplicabil dacă prețul de export nu ar fi fost ajustat cu un comision când vânzările au avut loc prin intermediul comerciantului afiliat, Sepco SA (3). La 16 februarie 2012, Curtea de Justiție a Uniunii Europene a confirmat hotărârea Tribunalului (4).

                     (3)

                     În urma acestor hotărâri, Consiliul a modificat Regulamentul (CE) nr. 954/2006 prin Regulamentul de punere în aplicare (UE) nr. 540/2012 (5) pentru a corecta taxa antidumping aplicată Interpipe în măsura în care aceasta fusese instituită în mod eronat. Prin urmare, taxa aplicabilă Interpipe a fost modificată la 17,7 %.

                     (4)

                     Prin Regulamentul de punere în aplicare (UE) nr. 585/2012 (6), Consiliul, în urma unei reexaminări efectuate în perspectiva expirării măsurilor, a menținut măsurile instituite prin Regulamentul (CE) nr. 954/2006 al Consiliului la importurile de tuburi și țevi obținute fără sudură, din fier sau oțel, originare din Rusia și Ucraina.

                     (5)

                     Ca urmare a unei cereri din partea Interpipe în temeiul articolului 11 alineatul (3) din regulamentul de bază, Consiliul, prin Regulamentul de punere în aplicare (UE) nr. 795/2012 (7), a modificat măsurile definitive instituite prin Regulamentul de punere în aplicare (UE) nr. 585/2012 în ceea ce privește Interpipe (denumită în continuare „ultima reexaminare intermediară”). Prin urmare, taxa aplicabilă Interpipe a fost modificată la 13,8 %.

                     (6)

                     Prin Regulamentul de punere în aplicare (UE) 2018/1469 (8), în urma unei reexaminări efectuate în perspectiva expirării măsurilor, Comisia a menținut măsurile instituite prin Regulamentul de punere în aplicare (CE) nr. 585/2012, astfel cum a fost modificat ultima dată prin Regulamentul de punere în aplicare (UE) nr. 795/2012 și prin Regulamentul de punere în aplicare (UE) nr. 1269/2012 al Consiliului (9) asupra importurilor de tuburi și țevi obținute fără sudură, din fier sau oțel, originare din Rusia și Ucraina (denumită în continuare „ancheta de reexaminare în perspectiva expirării măsurilor”).

                     (7)

                     Taxele antidumping în vigoare în prezent variază între 35,8 % și 24,1 % pentru importurile originare din Rusia și între 25,7 % și 12,3 % pentru importurile originare din Ucraina.

               1.2.   Cererea de reexaminare intermediară parțială

                     (8)

                     La 7 mai 2018, Comisia a anunțat, printr-un aviz publicat în Jurnalul Oficial al Uniunii Europene (denumit în continuare „avizul de deschidere”) (10), deschiderea unei reexaminări intermediare parțiale a măsurilor antidumping aplicabile importurilor de anumite tuburi și țevi obținute fără sudură, din fier sau din oțel, originare din Ucraina, în temeiul articolului 11 alineatul (3) din regulamentul de bază.

                     (9)

                     Această reexaminare, al cărei domeniu de aplicare s-a limitat la reexaminarea dumpingului producătorului-exportator Interpipe, a fost deschisă în urma unei cereri justificate depuse de societate. În cererea sa, Interpipe a furnizat suficiente elemente de probă conform cărora împrejurările pe baza cărora au fost instituite măsurile antidumping s-au schimbat și că aceste schimbări sunt de durată.

               1.3.   Ancheta

                     (10)

                     Ancheta cu privire la nivelul de dumping a cuprins perioada dintre 1 aprilie 2017 și 31 martie 2018 (denumită în continuare „perioada anchetei de reexaminare”).

                     (11)

                     Comisia a informat oficial solicitantul, autoritățile din țara exportatoare și industria Uniunii cu privire la deschiderea reexaminării intermediare parțiale. Părților interesate li s-a acordat posibilitatea de a-și prezenta punctul de vedere în scris și de a solicita o audiere în termenul stabilit în avizul de deschidere.

                     (12)

                     Pentru a obține informațiile considerate necesare pentru anchetă, Comisia a trimis un chestionar solicitantului, care a răspuns în termenul fixat.

                     (13)

                     Comisia a căutat și a verificat toate informațiile considerate necesare pentru a stabili nivelul dumpingului. S-au efectuat vizite de verificare la sediul solicitantului și la societățile comerciale afiliate LLC Interpipe Ukraine, Interpipe Europe SA și Interpipe Central Trade GmbH.

               2.   PRODUSUL CARE FACE OBIECTUL REEXAMINĂRII ȘI PRODUSUL SIMILAR

         2.1.   Produsul care face obiectul reexaminării

                     (14)

                     Produsul care face obiectul reexaminării este același cu cel definit în Regulamentul de punere în aplicare (UE) 2018/1469, care a instituit măsurile în vigoare în prezent, și anume țevi și tuburi fără sudură, din fier sau din oțel, cu secțiune circulară, având un diametru exterior de maximum 406,4 mm și o valoare de echivalent carbon mai mică sau egală cu 0,86 conform formulei și analizelor chimice (11) ale Institutului Internațional de Sudură (IIS), originare, printre altele, din Ucraina, încadrate în prezent la codurile NC ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 și ex 7304 59 93 (denumit în continuare „produsul care face obiectul reexaminării”).

               2.2.   Produsul similar

                     (15)

                     Astfel cum s-a stabilit în ancheta inițială, cât și în reexaminările ulterioare, ancheta actuală a confirmat că produsul fabricat în Ucraina și exportat în Uniune, produsul fabricat și vândut pe piața internă din Ucraina, precum și produsul fabricat și vândut în Uniune de producătorii din Uniune au aceleași caracteristici fizice și tehnice de bază, precum și aceleași utilizări finale. Aceste produse sunt, prin urmare, considerate produse similare în sensul articolului 1 alineatul (4) din regulamentul de bază.

               3.   CARACTERUL DURABIL AL MODIFICĂRII CIRCUMSTANȚELOR

                     (16)

                     În conformitate cu articolul 11 alineatul (3) din regulamentul de bază, s-a examinat dacă circumstanțele modificate referitoare la dumping pot fi considerate ca având un caracter durabil.

                     (17)

                     În cursul anchetei antidumping inițiale din 2006, precum și în cea mai recentă anchetă de reexaminare intermediară privind Interpipe din 2012, care a acoperit perioada anchetei de reexaminare, cuprinsă între 1 octombrie 2010 și 30 septembrie 2011, principala materie primă utilizată pentru fabricarea produsului care face obiectul reexaminării, și anume țagle din oțel rotunde, a fost achiziționată de către Interpipe de la furnizori independenți.

                     (18)

                     În cererea sa de reexaminare intermediară parțială, solicitantul a susținut că integrarea verticală a întreprinderii LLC Metallurgical Plant „Dneprosteel” din 2013 a dus la o producție internă a materiei prime principale (țagle din oțel), ceea ce a avut ca rezultat o reducere semnificativă a costurilor și o modificare a portofoliului de produse. De asemenea, solicitantul a susținut că, în comparație cu tipurile de produse fabricate și exportate în perioada anchetei de reexaminare intermediară din cadrul ultimei anchete de reexaminare intermediară, și anume clasa de oțel „standard”, a adăugat în prezent produse noi și mai sofisticate la portofoliul său de produse (clasele „înalt aliaj”, sau „conducte și țevi mecanice”), care au reprezentat o parte importantă din exporturile totale către UE în cursul actualei anchete de reexaminare, de la 1 aprilie 2017 la 31 martie 2018.

                     (19)

                     Ancheta a confirmat faptul că materia primă de bază a fost produsă în cadrul propriei întreprinderi de către solicitant și că această modificare a avut ca rezultat o modificare semnificativă a costurilor și a portofoliului de produse. Ancheta a confirmat, de asemenea, faptul că tipurile de produse exportate de către Interpipe către Uniune au fost, în foarte mare măsură, diferite de cele exportate în cursul perioadei anchetei de reexaminare din cadrul ultimei anchete de reexaminare intermediară. Pe această bază și având în vedere natura structurală a acestor schimbări, s-a concluzionat că modificările descrise în considerentul 17 sunt de durată și este puțin probabil ca acestea să se schimbe în viitorul apropiat. În consecință, s-a considerat că aplicarea măsurilor existente la nivelul lor actual ar trebui reevaluată.

                     (20)

                     O altă modificare pretinsă de solicitant după inițierea prezentei reexaminări, și anume existența/înființarea unei întreprinderi comune între Interpipe și Vallourec Tubes, nu a fost luată în considerare, deoarece a avut loc după deschiderea prezentei reexaminări intermediare.

               4.   DUMPINGUL

         4.1.1.   Structura societății și metodologia utilizată pentru calcularea dumpingului

                     (21)

                     În cursul perioadei anchetei de reexaminare, Interpipe deținea și controla în totalitate două societăți producătoare-exportatoare (denumite în continuare „entitățile de producție”), LLC Interpipe Niko Tube („NIKO”) și OJSC Interpipe Nizhnedneprovsky Tube Rolling Plant („NTRP”).

                     (22)

                     În ancheta inițială, deoarece sistemul contabil al solicitantului nu permitea identificarea societății de producție în cauză prin vânzări, a fost calculată o marjă comună de dumping prin agregarea tuturor datelor privind producția, rentabilitatea și vânzările în Uniune ale celor două entități de producție.

                     (23)

                     Începând de la ultima reexaminare intermediară, ca urmare a unei schimbări semnificative în structura corporativă a grupului, care a permis identificarea societății de producție în cauză prin vânzări și producție, și în conformitate cu articolul 2 alineatul (11) și alineatul (12) din regulamentul de bază, Comisia nu a mai agregat datele pentru societățile de producție, ci a utilizat metodologia standard. Această metodologie standard a constat în stabilirea unei marje de dumping comune pentru cei doi producători-exportatori prin calcularea mai întâi a marjei de dumping pentru fiecare producător-exportator în parte, înainte de a determina o rată medie ponderată de dumping unică pentru ambele societăți.

                     (24)

                     În cadrul anchetei actuale, a fost posibil, de asemenea, să se identifice societatea de producție în cauză prin vânzări. Astfel, în conformitate cu articolul 2 alineatul (11) și alineatul (12) din regulamentul de bază și în conformitate cu practica constantă a instituțiilor Uniunii, s-a aplicat aceeași metodologie precum cea din ultima reexaminare intermediară.

               4.1.2.   Valoarea normală

                     (25)

                     În conformitate cu articolul 2 alineatul (2) din regulamentul de bază, Comisia a examinat mai întâi pentru fiecare producător-exportator, dacă volumul total al vânzărilor interne ale produsului similar către clienți independenți a fost reprezentativ în comparație cu volumul total al vânzărilor sale la export către Uniune, adică dacă volumul total al acestor vânzări reprezenta cel puțin 5 % din volumul total al vânzărilor la export ale produsului care face obiectul reexaminării către Uniune. Examinarea a stabilit că vânzările interne erau reprezentative pentru ambii producători-exportatori.

                     (26)

                     Ulterior, Comisia a examinat dacă vânzările efectuate de Interpipe pe piața sa internă pentru tipul de produs identic sau comparabil cu tipul de produs vândut la export în Uniune au fost reprezentative, în conformitate cu articolul 2 alineatul (2) din regulamentul de bază. Vânzările unui tip de produs pe piața internă sunt reprezentative dacă volumul total al vânzărilor interne pentru respectivul tip de produs către clienți independenți în cursul perioadei de anchetă reprezintă cel puțin 5 % din volumul total al vânzărilor la export către Uniune ale tipului de produs identic sau comparabil. Comisia a stabilit că vânzările interne ale tipului de produs identic sau comparabil cu tipul de produs vândut la export către Uniune au fost, în mare măsură, reprezentative în cursul perioadei de anchetă, deoarece între 60 și 80 % (12) din modelele exportate au fost vândute în cantități reprezentative pe piața internă.

                     (27)

                     În conformitate cu articolul 2 alineatul (4) din regulamentul de bază, s-a examinat ulterior dacă vânzările pe piața internă din fiecare tip de produs care fusese vândut în cantități reprezentative ar putea fi considerate ca fiind efectuate în cadrul unor operațiuni comerciale normale. Examinarea s-a realizat prin stabilirea proporției de vânzări interne profitabile către clienți independenți de pe piața internă pentru fiecare tip de produs care face obiectul reexaminării exportat pe durata perioadei anchetei de reexaminare.

                     (28)

                     Pentru tipurile de produs ale căror vânzări (ca volum) pe piața internă ale tipului de produs respectiv s-au realizat, în proporție de peste 80 %, la prețuri care erau superioare costurilor și al căror preț de vânzare mediu ponderat pentru acel tip a fost mai mare sau egal cu costul unitar de producție, valoarea normală, pentru fiecare tip de produs, a fost determinată ca fiind media ponderată a prețurilor interne reale ale tuturor vânzărilor tipului de produs în cauză, indiferent dacă aceste vânzări au fost sau nu profitabile.

                     (29)

                     În cazul în care volumul de vânzări profitabile ale unui tip de produs a reprezentat 80 % sau mai puțin din volumul total al vânzărilor acelui tip de produs sau atunci când prețul mediu ponderat pentru acel tip de produs era mai mic decât costul unitar de producție, valoarea normală a fost stabilită pe baza prețului intern real, calculat ca preț mediu ponderat numai pentru vânzările interne profitabile ale acelui tip de produs, realizate în cursul perioadei anchetei de reexaminare.

                     (30)

                     Analiza vânzărilor pe piața internă a arătat că 35 până la 55 % (13) din totalul vânzărilor interne ale tipului de produs identic sau comparabil cu tipul de produs vândut la export către Uniune au fost profitabile și că prețul de vânzare mediu ponderat a fost mai mare decât costul de producție. În consecință, valoarea normală a fost calculată ca medie ponderată doar a vânzărilor profitabile.

                     (31)

                     Valoarea normală pentru tipurile de produs nereprezentative (și anume cele pentru care vânzările pe piața internă au constituit mai puțin de 5 % din vânzările la export în Uniune sau care nu au fost vândute deloc pe piața internă) a fost calculată pe baza costului de producție pe tip de produs plus o sumă pentru costurile de vânzare, generale și administrative și pentru profit. În cazul în care au existat vânzări pe piața internă, s-a utilizat profitul tranzacțiilor de pe piața internă pe tip de produs pentru tipurile de produs în cauză, care au avut loc în cadrul operațiunilor comerciale normale. În cazul în care nu au existat vânzări pe piața internă, s-a utilizat un profit mediu (14).

                     (32)

                     În urma comunicării constatărilor finale, grupul Interpipe a contestat unele dintre elementele utilizate de Comisie în calculul valorii normale. Cererile se refereau la următoarele aspecte: (i) calculul costurilor VAG; (ii) presupusa excludere a altor costuri de exploatare; (iii) utilizarea costurilor financiare; (iv) dubla contabilizare în ceea ce privește ajustările costurilor VAG.

                     (33)

                     După revizuirea elementelor din dosar, Comisia a decis să accepte cererile de mai sus (ii) și (iv) și să respingă cererile de mai sus (i) și (iii). Având în vedere caracterul confidențial al informațiilor comerciale conținute în cererile grupului Interpipe și analiza Comisiei cu privire la aceste argumente, Comisia a furnizat grupului Interpipe o comunicare suplimentară a constatărilor privind data adoptării prezentului regulament, conținând o motivare detaliată.

                     (34)

                     În urma acceptării cererilor (ii) și (iv), Comisia a revizuit marja de dumping a Interpipe. Societății i s-a prezentat o comunicare suplimentară care descrie impactul asupra marjei de dumping și a fost invitată să își prezinte observațiile. Comisia a informat, de asemenea, industria UE cu privire la modificările marjei de dumping a societății.

                     (35)

                     În urma comunicării suplimentare a constatărilor, Interpipe a menținut cererile respinse de Comisie, fără a adăuga elemente noi care ar putea modifica concluziile Comisiei care au fost comunicate societății.

               4.1.3.   Prețul de export

                     (36)

                     Vânzările la export către UE ale produsului care face obiectul reexaminării au implicat diverse entități din cadrul grupului Interpipe; și anume, fabricile, o societate de coordonare cu sediul în Ucraina („Interpipe Ucraina” sau „IPU”), un importator afiliat cu sediul în Germania (denumit în continuare „Interpipe Central Trade GmbH” sau „IPTC”) și un comerciant afiliat cu sediul în Elveția („Interpipe Europe SA” sau „IPE”).

                     (37)

                     Prețul de export a fost stabilit în conformitate cu articolul 2 alineatul (8) din regulamentul de bază, cu excepția tranzacțiilor efectuate prin intermediul societății afiliate acționând ca importator, IPCT. În acest caz, prețul de export a fost stabilit pe baza prețului la care produsul importat a fost revândut pentru prima dată unor clienți independenți din Uniune, în conformitate cu articolul 2 alineatul (9) din regulamentul de bază. Prin urmare, s-au operat ajustări ale prețului pentru a se ține cont de toate costurile suportate între import și revânzare, precum și de un profit rezonabil. Aceste ajustări au fost calculate pe baza costurilor de vânzare, cheltuielilor administrative și ale altor costuri generale ale comerciantului afiliat și a unui profit noțional realizat de un importator neafiliat (2,5 % din cifra de afaceri).

               4.1.4.   Comparația

                     (38)

                     Valoarea normală și prețul de export al celor doi producători-exportatori au fost comparate pe o bază franco fabrică. Pentru a asigura o comparație echitabilă între valoarea normală și prețul de export, s-au operat ajustări, în conformitate cu articolul 2 alineatul (10) din regulamentul de bază, pentru a se ține seama de diferențele care influențează prețurile și comparabilitatea acestora. Pe această bază, au fost efectuate ajustări în ceea ce privește costurile de transport, de asigurare, de manipulare, de încărcare și costurile auxiliare, taxele de import, taxele vamale, comisioanele și costurile de credit.

                     (39)

                     În cursul perioadei anchetei de reexaminare, Interpipe a exportat produsul care face obiectul reexaminării în Uniune prin intermediul a două canale de vânzări diferite, și anume, prin același comerciant afiliat cu sediul în Elveția ca în ultima reexaminare intermediară (IPE) și prin intermediul unei societăți importatoare afiliate cu sediul în UE (IPCT), înființată în 2014. Acest ultim canal de distribuție menționat nu exista în ultima reexaminare intermediară. Având în vedere caracterul confidențial al informațiilor comerciale conținute în analiza Comisiei, Comisia a furnizat grupului Interpipe o comunicare suplimentară a constatărilor privind data adoptării prezentului regulament, conținând o motivare detaliată.

                     (40)

                     În consecință, Comisia a considerat că o ajustare în temeiul articolului 2 alineatul (10) litera (i) din regulamentul de bază era justificată. Această ajustare a fost calculată prin deducerea din prețul de vânzare către primul client neafiliat a costurilor de vânzare, cheltuielilor administrative și ale altor costuri generale ale comerciantului afiliat, care nu au fost raportate ca elemente de luat în calcul, precum și a unui profit noțional echivalent celui realizat de către un comerciant neafiliat (2,5 % din cifra de afaceri).

                     (41)

                     În urma comunicării constatărilor finale, grupul Interpipe a contestat concluzia Comisiei de a nu trata IPE ca parte a unei entități economice unice, împreună cu celelalte entități NIKO, NTRP și IPU. După revizuirea elementelor din dosar, Comisia a decis să respingă această cerere. Așa cum s-a menționat în considerentul 34, societății i s-a prezentat o comunicare suplimentară care descrie impactul asupra marjei de dumping și a fost invitată să își prezinte observațiile. În răspunsul său, Interpipe a menținut cererile care fuseseră respinse de Comisie. Nu au fost primite alte observații cu privire la acest aspect.

                     (42)

                     Având în vedere caracterul confidențial al informațiilor comerciale conținute în cererea grupului Interpipe și analiza Comisiei cu privire la aceste argumente, Comisia a furnizat grupului Interpipe o comunicare suplimentară a constatărilor privind data adoptării prezentului regulament, conținând o motivare detaliată.

               4.1.5.   Marjă de dumping

                     (43)

                     În conformitate cu articolul 2 alineatele (11) și (12) din regulamentul de bază, valoarea normală medie ponderată a fost comparată separat pentru fiecare dintre cei doi producători-exportatori cu prețul de export mediu ponderat pe tip de produs, pe o bază franco fabrică. O marjă comună de dumping a fost ulterior stabilită pentru Interpipe prin calcularea unei singure rate medii ponderate de dumping pentru ambii producători-exportatori din cadrul Interpipe.

                     (44)

                     Pe această bază, marja de dumping, exprimată ca procent din prețul CIF la frontiera Uniunii, înainte de vămuire, este de 8,1 %.

                     (45)

                     În urma comunicării suplimentare, ESTA a susținut că reducerea marjei de dumping a Interpipe ar crea un prejudiciu suplimentar pentru industria tuburilor din oțel fără sudură din UE. Comisia observă că, în conformitate cu articolul 9 alineatul (4) din regulamentul de bază, valoarea taxei antidumping nu poate depăși marja de dumping, care, în acest caz, a fost stabilită la 8,1 %.

                     (46)

                     Comitetului instituit în temeiul articolului 15 alineatul (1) din regulamentul de bază nu a emis un aviz,

               ADOPTĂ PREZENTUL REGULAMENT:

            Articolul 1
            Rubrica referitoare la LLC Interpipe Niko Tube și OJSC Interpipe Nizhnedneprovsky Tube Rolling Plant (Interpipe NTRP) din tabelul de la articolul 1 alineatul (2) din Regulamentul de punere în aplicare (UE) nr. 585/2012 se înlocuiește cu următorul text:

                           „LLC Interpipe Niko Tube și OJSC Interpipe Nizhnedneprovsky
                           Tube Rolling Plant (Interpipe NTRP)

                           8,1 %

                              A743”

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 august 2019.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21.

            (2)  Regulamentul (CE) nr. 954/2006 al Consiliului din 27 iunie 2006 de instituire a unui drept antidumping definitiv la importurile anumitor tuburi și țevi obținute fără sudură, din fier sau din oțel, originare din Croația, România, Rusia și Ucraina, de abrogare a Regulamentelor (CE) nr. 2320/97 și (CE) nr. 348/2000 ale Consiliului și de încheiere a reexaminării intermediare și a reexaminării în temeiul expirării măsurilor a drepturilor antidumping aplicabile importurilor anumitor tuburi și țevi obținute fără sudură, din fier sau din oțel nealiat, originare, printre altele, din Rusia și România și de încheiere a reexaminării intermediare a drepturilor antidumping aplicabile importurilor anumitor tuburi și țevi obținute fără sudură, din fier sau din oțel nealiat, originare, printre altele, din Rusia, România, Croația și Ucraina (JO L 175, 29.6.2006, p. 4).

            (3)  Hotărârea din 10 martie 2009, în cauza T-249/06, Interpipe Niko Tube și Interpipe NTRP/Consiliul, EU:T:2009:62.

            (4)  Hotărârea din 16 februarie 2012 în cauzele conexate C-191/09 P și C-200/09 P, Consiliul și Comisia/Interpipe Niko Tube și Interpipe NTRP, EU:C:2012:78.

            (5)  Regulamentul de punere în aplicare (UE) nr. 540/2012 al Consiliului din 21 iunie 2012 de modificare a Regulamentului (CE) nr. 954/2006 de instituire a unui drept antidumping definitiv la importurile anumitor tuburi și țevi obținute fără sudură, din fier sau din oțel, originare din Croația, România, Rusia și Ucraina (JO L 165, 26.6.2012, p. 1).

            (6)  Regulamentul de punere în aplicare (UE) nr. 585/2012 al Consiliului din 26 iunie 2012 de instituire a unei taxe antidumping la importurile anumitor tuburi și țevi obținute fără sudură, din fier sau din oțel, originare din Rusia și Ucraina, în urma unei reexaminări în perspectiva expirării măsurilor în temeiul articolului 11 alineatul (2) din Regulamentul (CE) nr. 1225/2009, și de încheiere a procedurii de reexaminare în perspectiva expirării măsurilor privind importurile anumitor tuburi și țevi obținute fără sudură, din fier sau din oțel, originare din Croația (JO L 174, 4.7.2012, p. 5).

            (7)  Regulamentul de punere în aplicare (UE) nr. 795/2012 al Consiliului din 28 august 2012 de modificare a Regulamentului de punere în aplicare (UE) nr. 585/2012 de instituire a unei taxe antidumping la importurile anumitor tuburi și țevi obținute fără sudură, din fier sau din oțel, originare din Rusia și Ucraina, ca urmare a unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 1225/2009 (JO L 238, 4.9.2012, p. 1).

            (8)  Regulamentul de punere în aplicare (UE) 2018/1469 al Comisiei din 1 octombrie 2018 de instituire a unei taxe antidumping definitive la importurile de anumite țevi și tuburi fără sudură, din fier sau din oțel, originare din Rusia și din Ucraina, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului (JO L 246, 2.10.2018, p. 20).

            (9)  Regulamentul de punere în aplicare (UE) nr. 1269/2012 al Consiliului din 21 decembrie 2012 de modificare a Regulamentului de punere în aplicare (UE) nr. 585/2012 de instituire a unei taxe antidumping definitive la importurile anumitor tuburi și țevi obținute fără sudură, din fier sau din oțel, originare, printre altele, din Rusia, ca urmare a unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 1225/2009 (JO L 357, 28.12.2012, p. 1).

            (10)  JO C 159, 7.5.2018, p. 18.

            (11)  Valoarea de echivalent carbon este determinată în conformitate cu Raportul tehnic (Technical Report), 1967, IIW doc. IX-555-67, publicat de Institutul Internațional de Sudură (IIS).

            (12)  Cifra exactă nu este pusă la dispoziție, întrucât aceasta face parte dintre datele specifice societății.

            (13)  Cifra exactă nu este pusă la dispoziție, întrucât aceasta face parte dintre datele specifice societății.

            (14)  Această schimbare de metodologie se datorează faptului că, în urma anchetei inițiale, un grup special al OMC a prezentat un raport adoptat de Organismul de soluționare a litigiilor al OMC în litigiul Comunitățile Europene – Măsuri antidumping privind somonul de crescătorie din Norvegia care prevede că marja reală de profit stabilită pentru tranzacțiile din cadrul unor operațiuni comerciale normale pentru tipurile de produs relevante pentru care valoarea normală trebuie să fie construită nu poate fi ignorată. A se vedea raportul WT/DS337/R din 16 noiembrie 2007 adoptat de Organul de soluționare a litigiilor la 15 ianuarie 2008, punctele 7.289-7.319.


title: Regulamentul de punere în aplicare (UE) 2019/1321 al Comisiei din 23 iulie 2019 de aprobare a unei modificări a caietului de sarcini al unei denumiri de origine protejate sau al unei indicații geografice protejate [„Contea di Sclafani” (DOP)]

text:
                  6.8.2019

                  RO

                  Jurnalul Oficial al Uniunii Europene

                  L 206/9

         REGULAMENTUL DE PUNERE ÎN APLICARE (UE) 2019/1321 AL COMISIEI
         din 23 iulie 2019
         de aprobare a unei modificări a caietului de sarcini al unei denumiri de origine protejate sau al unei indicații geografice protejate [„Contea di Sclafani” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     Comisia a examinat cererea de aprobare a unei modificări a caietului de sarcini al denumirii de origine protejate „Contea di Sclafani”, depusă de Italia în temeiul articolului 105 din Regulamentul (UE) nr. 1308/2013. Modificările includ schimbarea denumirii din „Contea di Sclafani” în „Contea di Sclafani”/„Valledolmo – Contea di Sclafani”.

                     (2)

                     În conformitate cu articolul 97 alineatul (3) din Regulamentul (UE) nr. 1308/2013 (2), Comisia a publicat cererea de aprobare a modificării caietului de sarcini în Jurnalul Oficial al Uniunii Europene.

                     (3)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (4)

                     Așadar, în conformitate cu articolul 99 din Regulamentul (UE) nr. 1308/2013, modificarea caietului de sarcini ar trebui aprobată.

                     (5)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Contea di Sclafani” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iulie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO C 76, 1.3.2019, p. 3.


title: Regulamentul de punere în aplicare (UE) 2019/1322 al Comisiei din 26 iulie 2019 de acordare a protecției în temeiul articolului 99 din Regulamentul (UE) nr. 1308/2013 al Parlamentului European și al Consiliului pentru denumirea „El Vicario” (DOP)

text:
                  6.8.2019

                  RO

                  Jurnalul Oficial al Uniunii Europene

                  L 206/11

         REGULAMENTUL DE PUNERE ÎN APLICARE (UE) 2019/1322 AL COMISIEI
         din 26 iulie 2019
         de acordare a protecției în temeiul articolului 99 din Regulamentul (UE) nr. 1308/2013 al Parlamentului European și al Consiliului pentru denumirea „El Vicario” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     În conformitate cu articolul 97 alineatele (2) și (3) din Regulamentul (UE) nr. 1308/2013, Comisia a examinat cererea de înregistrare a denumirii „El Vicario”, depusă de Spania, și a publicat-o în Jurnalul Oficial al Uniunii Europene (2).

                     (2)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (3)

                     În conformitate cu articolul 99 din Regulamentul (UE) nr. 1308/2013, denumirea „El Vicario” ar trebui protejată și înscrisă în registrul prevăzut la articolul 104 din respectivul regulament.

                     (4)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se protejează denumirea „El Vicario” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 iulie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO C 106, 20.3.2019, p. 12.


title: Regulamentul de punere în aplicare (UE) 2019/1323 al Comisiei din 2 august 2019 privind măsurile excepționale de sprijinire a pieței pentru sectorul ouălor și cel al cărnii de pasăre în Italia

text:
                  6.8.2019

                  RO

                  Jurnalul Oficial al Uniunii Europene

                  L 206/12

         REGULAMENTUL DE PUNERE ÎN APLICARE (UE) 2019/1323 AL COMISIEI
         din 2 august 2019
         privind măsurile excepționale de sprijinire a pieței pentru sectorul ouălor și cel al cărnii de pasăre în Italia
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 220 alineatul (1) litera (a),
         întrucât:

                     (1)

                     Între 1 octombrie 2017 și 30 iunie 2018, au fost confirmate și notificate de Italia 45 de focare de gripă aviară înalt patogenă de subtip H5. Speciile afectate sunt rațele, curcanii, bibilicile și păsările din specia Gallus domesticus.

                     (2)

                     Italia a luat imediat și în mod eficient toate măsurile veterinare și de sănătate animală necesare în conformitate cu Directiva 2005/94/CE a Consiliului (2).

                     (3)

                     Mai precis, Italia a adoptat măsuri de combatere, monitorizare și prevenire și a stabilit zone de protecție și de supraveghere (denumite în continuare „zonele reglementate”) în conformitate cu Deciziile de punere în aplicare (UE) 2017/1845 (3), (UE) 2017/1930 (4), (UE) 2017/1969 (5), (UE) 2017/2000 (6), (UE) 2017/2175 (7), (UE) 2017/2289 (8), (UE) 2017/2412 (9), (UE) 2018/342 (10), (UE) 2018/418 (11) și (UE) 2018/510 (12) ale Comisiei.

                     (4)

                     Italia a informat Comisia că măsurile sanitare și veterinare necesare care au fost aplicate pentru limitarea și oprirea răspândirii bolii au afectat un număr foarte mare de operatori și că respectivii operatori au suferit pierderi de venituri care nu sunt eligibile pentru a beneficia de contribuție financiară din partea Uniunii în conformitate cu Regulamentul (UE) nr. 652/2014 al Parlamentului European și al Consiliului (13).

                     (5)

                     La 28 ianuarie 2019, Comisia a primit o cerere oficială din partea Italiei pentru cofinanțarea anumitor măsuri excepționale în temeiul articolului 220 alineatul (3) din Regulamentul (UE) nr. 1308/2013 pentru focarele confirmate între 1 octombrie 2017 și 30 iunie 2018. La 19 februarie 2019, 28 februarie 2019, 1 aprilie 2019, 30 mai 2019 și 12 iunie 2019, autoritățile italiene și-au clarificat și documentat cererea.

                     (6)

                     Ca urmare a măsurilor veterinare și de sănătate animală menționate la considerentul 3, perioadele de vid sanitar au fost prelungite, introducerea păsărilor a fost interzisă, iar deplasările au fost limitate la exploatațiile de toate tipurile de păsări de curte din zonele reglementate stabilite în urma epidemiilor de gripă aviară înalt patogenă de subtipul H5. Au fost vizate următoarele specii: rațe, curcani, bibilici și Gallus domesticus. Acest fapt a dus la o pierdere de producție de ouă de incubație, ouă de consum, animale vii și carne de pasăre în aceste exploatații. Prin urmare, este adecvat să se compenseze pierderile legate de distrugerea și prelucrarea ouălor, precum și cele legate de animalele neproduse, de creșterea mai îndelungată sau de reformare.

                     (7)

                     În conformitate cu articolul 220 alineatul (5) din Regulamentul (UE) nr. 1308/2013, cofinanțarea din partea Uniunii trebuie să fie echivalentă cu 50 % din cheltuielile suportate de Italia pentru măsurile excepționale de sprijinire a pieței. Cantitățile maxime eligibile pentru finanțare în cadrul fiecărei măsuri excepționale de sprijinire a pieței ar trebui să fie stabilite de Comisie după examinarea cererii primite din partea Italiei privind focarele confirmate între 1 octombrie 2017 și 30 iunie 2018.

                     (8)

                     Pentru a se evita orice risc de supracompensare, suma forfetară a cofinanțării ar trebui să se bazeze pe studii tehnice și economice sau pe documente contabile și să fie stabilită la un nivel corespunzător pentru fiecare animal și produs în funcție de categoriile de animale produse.

                     (9)

                     Pentru a se evita orice risc de dublă finanțare, pierderile suferite ar trebui să nu fi fost compensate prin ajutoare de stat sau asigurări, iar cofinanțarea din partea Uniunii în temeiul prezentului regulament ar trebui să se limiteze la animalele și produsele eligibile pentru care nu s-a primit nicio contribuție financiară din partea Uniunii în temeiul Regulamentului (UE) nr. 652/2014.

                     (10)

                     Amploarea și durata măsurilor excepționale de sprijinire a pieței prevăzute în prezentul regulament ar trebui să se limiteze la ceea ce este strict necesar pentru sprijinirea pieței. În special, măsurile excepționale de sprijinire a pieței ar trebui să se aplice numai producției de ouă și păsări de curte din exploatațiile situate în zonele reglementate și pe durata măsurilor veterinare și de sănătate animală stabilite în dreptul Uniunii și în legislația italiană relevante pentru cele 45 de focare de gripă aviară înalt patogenă confirmate între 1 octombrie 2017 și 30 iunie 2018 și pentru zonele reglementate respective.

                     (11)

                     Pentru a se asigura flexibilitatea în cazul în care numărul de ouă sau numărul animalelor care sunt eligibile pentru compensare diferă de numerele maxime stabilite în prezentul regulament, care se bazează pe estimări, compensația poate fi ajustată în cadrul anumitor limite, atât timp cât este respectată suma maximă a cheltuielilor cofinanțate de Uniune.

                     (12)

                     Pentru a se asigura o bună gestiune financiară a acestor măsuri excepționale de sprijinire a pieței, doar plățile efectuate de Italia către beneficiari până la 30 septembrie 2020 cel târziu ar trebui să fie eligibile pentru cofinanțare din partea Uniunii. Nu ar trebui să se aplice articolul 5 alineatul (2) din Regulamentul delegat (UE) nr. 907/2014 al Comisiei (14).

                     (13)

                     Pentru a se asigura eligibilitatea și corectitudinea plăților, Italia ar trebui să efectueze controale ex ante.

                     (14)

                     Pentru a permite Uniunii să își exercite controlul financiar, Italia ar trebui să comunice Comisiei rezultatele verificării plăților.

                     (15)

                     Pentru a se garanta punerea în aplicare imediată de către Italia a măsurilor stabilite în prezentul regulament, acesta ar trebui să intre în vigoare în ziua următoare datei publicării în Jurnalul Oficial al Uniunii Europene.

                     (16)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Uniunea asigură o cofinanțare echivalentă cu 50 % din cheltuielile suportate de Italia pentru a sprijini piața ouălor de incubație, a ouălor de consum și a cărnii de pasăre, grav afectată de cele 45 de focare de gripă aviară înalt patogenă de subtipul H5 care au fost identificate și notificate de Italia între 1 octombrie 2017 și 30 iunie 2018.

            Articolul 2
            Cheltuielile suportate de Italia sunt eligibile pentru cofinanțare din partea Uniunii numai:

                        (a)

                        pe durata aplicării măsurilor veterinare și de sănătate animală menționate în legislația Uniunii și în legislația italiană enumerate în anexă și pentru perioada menționată la articolul 1; și

                        (b)

                        pentru acele exploatații avicole care au făcut obiectul unor măsuri veterinare și de sănătate animală și care sunt situate în zonele menționate în legislația Uniunii și în legislația italiană enumerate în anexă (denumite în continuare „zonele reglementate”); precum și

                        (c)

                        dacă au fost plătite de Italia către beneficiari până la 30 septembrie 2020 cel târziu. Articolul 5 alineatul (2) din Regulamentul delegat (UE) nr. 907/2014 nu se aplică; și

                        (d)

                        dacă, pentru perioada menționată la litera (a), animalul sau produsul nu a beneficiat de vreo compensație din ajutoare de stat sau din asigurări și nu a fost primită, pentru animalul sau produsul în cauză, nicio contribuție financiară din partea Uniunii în temeiul Regulamentului (UE) nr. 652/2014.

            Articolul 3

               (1)   Cuantumul maxim al cofinanțării din partea Uniunii este de 32 147 498 EUR, detaliat după cum urmează:

                           (a)

                           pentru pierderile de producție de păsări de curte în zona reglementată, se aplică următoarele rate forfetare:

                                       (i)

                                       0,1050 EUR per ou de incubație distrus care se încadrează la codul NC 0407 11 00, până la maximum 406 355 de ouă;

                                       (ii)

                                       0,07 EUR per ou de incubație prelucrat în produse din ouă, care se încadrează la codul NC 0407 11 00, până la maximum 18 211 121 de ouă;

                                       (iii)

                                       0,0167 EUR per ou de incubație prelucrat în produse din ouă, care se încadrează la codul NC 0407 11 00, până la maximum 28 730 220 de ouă;

                                       (iv)

                                       0,064 EUR pe săptămână per pui de carne care se încadrează la codul NC 0105 94 00, până la maximum 50 390 617 animale;

                                       (v)

                                       0,13 EUR pe săptămână per găină ouătoare crescută în baterie care se încadrează la codul NC 0105 94 00, până la maximum 391 246 de animale;

                                       (vi)

                                       0,17 EUR pe săptămână per găină ouătoare crescută în hală care se încadrează la codul NC 0105 94 00, până la maximum 1 933 867 de animale;

                                       (vii)

                                       0,045 EUR pe săptămână per puicuță crescută în baterie care se încadrează la codul NC 0105 94 00, până la maximum 185 900 de animale;

                                       (viii)

                                       0,055 EUR pe săptămână per puicuță crescută în hală care se încadrează la codul NC 0105 94 00, până la maximum 265 136 de animale;

                                       (ix)

                                       0,194 EUR pe săptămână per rață pentru îngrășare care se încadrează la codul NC 0105 99 10, până la maximum 140 000 de animale;

                                       (x)

                                       0,13 EUR pe săptămână per curcă pentru îngrășare care se încadrează la codul NC 0105 99 30, până la maximum 3 263 749 de animale;

                                       (xi)

                                       0,215 EUR pe săptămână per curcan pentru îngrășare care se încadrează la codul NC 0105 99 30, până la maximum 6 140 730 de animale;

                                       (xii)

                                       0,1475 EUR pe săptămână per bibilică care se încadrează la codul NC 0105 99 50, până la maximum 392 869 de animale;

                           (b)

                           pentru pierderile legate de ajustarea perioadei de creștere din cauza interdicției de transfer în zonele reglementate, se aplică următoarele rate forfetare per animal:

                                       (i)

                                       0,115 EUR pe săptămână per puicuță standard care se încadrează la codul NC 0105 94 00, până la maximum 323 784 de animale;

                                       (ii)

                                       0,12 EUR pe săptămână per pui de carne standard care se încadrează la codul NC 0105 94 00, până la maximum 5 600 de animale;

                                       (iii)

                                       3,06 EUR per clapon mare care se încadrează la codul NC 0105 94 00, până la maximum 2 000 de animale;

                                       (iv)

                                       1,0534 EUR pe zi per curcan care se încadrează la codul NC 0105 99 30, până la maximum 11 021 de animale;

                                       (v)

                                       0,5627 EUR pe săptămână per pui curcan mare care se încadrează la codul NC 0105 99 30, până la maximum 12 662 de animale;

                           (c)

                           pentru reformarea păsărilor de curte în zonele reglementate se aplică următoarele rate forfetare per animal:

                                       (i)

                                       0,19 EUR pe zi per pui care se încadrează la codul NC 0105 11 19, până la maximum 40 908 animale;

                                       (ii)

                                       0,2015 EUR per pui de țară care se încadrează la codul NC 0105 11 19, până la maximum 1 455 308 animale;

                                       (iii)

                                       0,565 EUR per curcă care se încadrează la codul NC 0105 12 00, până la maximum 847 257 de animale;

                                       (iv)

                                       1,03 EUR per curcan, care se încadrează la codul NC 0105 12 00, până la maximum 586 923 de animale;

                           (d)

                           pentru pierderile de animale de reproducție în zonele reglementate se aplică următoarele rate forfetare per animal:

                                       (i)

                                       0,135 EUR pe săptămână per pui de carne care se încadrează la codul NC 0105 94 00, până la maximum 1 621 820 de animale;

                                       (ii)

                                       1,185 EUR pe săptămână per curcan care se încadrează la codul NC 0105 99 30, până la maximum 128 689 de animale.

               (2)   În cazul în care numărul de ouă sau de animale eligibile pentru compensare depășește numărul maxim de ouă sau de animale per post stabilit la alineatul (1), cheltuielile eligibile pentru cofinanțare din partea Uniunii pot fi ajustate per post și pot depăși sumele obținute prin aplicarea numerelor maxime per post, cu condiția ca totalul ajustărilor să rămână sub 10 % din nivelul maxim al cheltuielilor cofinanțate de Uniune menționat la alineatul (1).

            Articolul 4
            Italia efectuează controale administrative și fizice în conformitate cu articolele 58 și 59 din Regulamentul (UE) nr. 1306/2013 al Parlamentului European și al Consiliului (15).
            Italia verifică în special:

                        (a)

                        eligibilitatea solicitantului care depune cererea de sprijin;

                        (b)

                        pentru fiecare solicitant eligibil: eligibilitatea, cantitatea și valoarea pierderii reale de producție;

                        (c)

                        faptul că niciun solicitant eligibil nu a primit finanțare din nicio altă sursă pentru a compensa pierderile menționate la articolul 2 din prezentul regulament.

                  Pentru solicitanții eligibili pentru care controalele administrative sunt finalizate, ajutorul poate fi plătit fără a se aștepta efectuarea tuturor controalelor, în special a celor privind solicitanții selectați pentru controale la fața locului.
            În cazul în care eligibilitatea unui solicitant nu este confirmată, ajutorul se recuperează și se aplică sancțiuni.

            Articolul 5
            Italia transmite Comisiei rezultatele verificării plăților.

            Articolul 6
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 august 2019.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 671.

            (2)  Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (JO L 10, 14.1.2006, p. 16).

            (3)  Decizia de punere în aplicare (UE) 2017/1845 a Comisiei din 11 octombrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 262, 12.10.2017, p. 7).

            (4)  Decizia de punere în aplicare (UE) 2017/1930 a Comisiei din 20 octombrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 272, 21.10.2017, p. 18).

            (5)  Decizia de punere în aplicare (UE) 2017/1969 a Comisiei din 27 octombrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 279, 28.10.2017, p. 56).

            (6)  Decizia de punere în aplicare (UE) 2017/2000 a Comisiei din 6 noiembrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 289, 8.11.2017, p. 9).

            (7)  Decizia de punere în aplicare (UE) 2017/2175 a Comisiei din 21 noiembrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 306, 22.11.2017, p. 31).

            (8)  Decizia de punere în aplicare (UE) 2017/2289 a Comisiei din 11 decembrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 328, 12.12.2017, p. 126).

            (9)  Decizia de punere în aplicare (UE) 2017/2412 a Comisiei din 20 decembrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 342, 21.12.2017, p. 29).

            (10)  Decizia de punere în aplicare (UE) 2018/342 a Comisiei din 7 martie 2018 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 65, 8.3.2018, p. 43).

            (11)  Decizia de punere în aplicare (UE) 2018/418 a Comisiei din 16 martie 2018 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 75, 19.3.2018, p. 27).

            (12)  Decizia de punere în aplicare (UE) 2018/510 a Comisiei din 26 martie 2018 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 83, 27.3.2018, p. 16).

            (13)  Regulamentul (UE) nr. 652/2014 al Parlamentului European și al Consiliului din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor, de modificare a Directivelor 98/56/CE, 2000/29/CE și 2008/90/CE ale Consiliului, a Regulamentelor (CE) nr. 178/2002, (CE) nr. 882/2004 și (CE) nr. 396/2005 ale Parlamentului European și ale Consiliului, a Directivei 2009/128/CE a Parlamentului European și a Consiliului și a Regulamentului (CE) nr. 1107/2009 al Parlamentului European și al Consiliului și de abrogare a Deciziilor 66/399/CEE, 76/894/CEE și 2009/470/CE ale Consiliului (JO L 189, 27.6.2014, p. 1).

            (14)  Regulamentul delegat (UE) nr. 907/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro (JO L 255, 28.8.2014, p. 18).

            (15)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).

            ANEXĂ

               Zonele reglementate și perioadele menționate la articolul 2

            Regiunile din Italia și perioadele stabilite în conformitate cu Directiva 2005/94/CE și definite în:

                        —

                        Decizia de punere în aplicare (UE) 2017/1845 a Comisiei din 11 octombrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 262, 12.10.2017, p. 7),

                        —

                        Decizia de punere în aplicare (UE) 2017/1930 a Comisiei din 20 octombrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 272, 21.10.2017, p. 18),

                        —

                        Decizia de punere în aplicare (UE) 2017/1969 a Comisiei din 27 octombrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 279, 28.10.2017, p. 56),

                        —

                        Decizia de punere în aplicare (UE) 2017/2000 a Comisiei din 6 noiembrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 289, 8.11.2017, p. 9),

                        —

                        Decizia de punere în aplicare (UE) 2017/2175 a Comisiei din 21 noiembrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 306, 22.11.2017, p. 31),

                        —

                        Decizia de punere în aplicare (UE) 2017/2289 a Comisiei din 11 decembrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 328, 12.12.2017, p. 126),

                        —

                        Decizia de punere în aplicare (UE) 2017/2412 a Comisiei din 20 decembrie 2017 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 342, 21.12.2017, p. 29),

                        —

                        Decizia de punere în aplicare (UE) 2018/342 a Comisiei din 7 martie 2018 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 65, 8.3.2018, p. 43),

                        —

                        Decizia de punere în aplicare (UE) 2018/418 a Comisiei din 16 martie 2018 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 75, 19.3.2018, p. 27),

                        —

                        Decizia de punere în aplicare (UE) 2018/510 a Comisiei din 26 martie 2018 de modificare a anexei la Decizia de punere în aplicare (UE) 2017/247 privind măsurile de protecție vizând focarele de gripă aviară înalt patogenă din anumite state membre (JO L 83, 27.3.2018, p. 16),

                        —

                        Ordinele Ministerului Sănătății de declarare a infecțiilor ca urmare a focarelor de gripă aviară înalt patogenă confirmate între 1 octombrie 2017 și 30 iunie 2018.


title: Regulamentul de punere în aplicare (UE) 2019/1324 al Comisiei din 5 august 2019 privind autorizarea unui preparat de endo-1,4-beta-xilanază produsă de Bacillus subtilis LMG S-27588 ca aditiv furajer pentru pui pentru îngrășare sau puicuțe ouătoare, curcani pentru îngrășare sau de reproducție, specii minore de păsări de curte pentru îngrășare, ouătoare sau de reproducție, purcei înțărcați, porci pentru îngrășare și specii minore de porcine (titularul autorizației: Puratos) (Text cu relevanță pentru SEE.)

text:
                  6.8.2019

                  RO

                  Jurnalul Oficial al Uniunii Europene

                  L 206/18

         REGULAMENTUL DE PUNERE ÎN APLICARE (UE) 2019/1324 AL COMISIEI
         din 5 august 2019
         privind autorizarea unui preparat de endo-1,4-beta-xilanază produsă de Bacillus subtilis LMG S-27588 ca aditiv furajer pentru pui pentru îngrășare sau puicuțe ouătoare, curcani pentru îngrășare sau de reproducție, specii minore de păsări de curte pentru îngrășare, ouătoare sau de reproducție, purcei înțărcați, porci pentru îngrășare și specii minore de porcine (titularul autorizației: Puratos)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, s-au depus cereri pentru autorizarea unui preparat de endo-1,4-beta-xilanază produsă de Bacillus subtilis (LMG S-27588). Cererile în cauză au fost însoțite de detaliile și documentele necesare în conformitate cu articolul 7 alineatul (3) din regulamentul respectiv.

                     (3)

                     Cererile privesc autorizarea unui preparat de endo-1,4-beta-xilanază produsă de Bacillus subtilis LMG S-27588 ca aditiv furajer pentru pui pentru îngrășare sau puicuțe ouătoare, curcani pentru îngrășare sau de reproducție, specii minore de păsări de curte pentru îngrășare, ouătoare sau de reproducție, purcei înțărcați, porci pentru îngrășare și specii minore de porcine, care urmează să fie clasificat în categoria „aditivi zootehnici”.

                     (4)

                     Autoritatea Europeană pentru Siguranța Alimentară (denumită în continuare „autoritatea”) a concluzionat în avizele sale din 6 iulie 2017 (2) și 23 ianuarie 2019 (3) că, în condițiile de utilizare propuse, preparatul de endo-1,4-beta-xilanază produsă de Bacillus subtilis LMG S-27588 nu are efecte adverse asupra sănătății animalelor, a siguranței consumatorilor sau asupra mediului. De asemenea, autoritatea a concluzionat că aditivul este considerat ca fiind un potențial sensibilizant pentru căile respiratorii și că nu s-a putut trage nicio concluzie în legătură cu potențialul de sensibilizare a pielii de către aditivul în cauză. Prin urmare, Comisia consideră că ar trebui luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. De asemenea, autoritatea a concluzionat că aditivul a arătat îmbunătățiri ale performanțelor zootehnice la puii pentru îngrășare, curcanii pentru îngrășare sau de reproducție, purceii înțărcați și porcii pentru îngrășare. Autoritatea a considerat că aceste concluzii pot fi extrapolate la puicuțele ouătoare, la speciile minore de păsări de curte aflate în creștere și la speciile minore de porcine înțărcate și pentru îngrășare. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul privind metoda analitică a aditivului furajer în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea preparatului de endo-1,4-beta-xilanază produsă de Bacillus subtilis LMG S-27588 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui autorizată, astfel cum se specifică în anexa la prezentul regulament.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Preparatul indicat în anexă, aparținând categoriei „aditivi zootehnici” și grupei funcționale „promotori de digestibilitate”, se autorizează ca aditiv pentru hrana animalelor, astfel cum se prevede în anexă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 august 2019.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  EFSA Journal 2017;15(7):4941.

            (3)  EFSA Journal 2019;17(2):5609; EFSA Journal 2019;17(2):5610.

            ANEXĂ

                        Numărul de identificare al aditivului

                        Numele titularului autorizației

                        Aditivul

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        Unități de activitate/kg de furaj complet cu un conținut de umiditate de 12 %

                           Categoria aditivilor zootehnici. Grupa funcțională: promotori de digestibilitate.

                        4a30

                        Puratos

                        Endo-1,4-beta-xilanază
                        EC 3.2.1.8

                           Compoziția aditivului

                        Preparat de endo-1,4-beta-xilanază produsă de Bacillus subtilis LMG S-27588 cu o activitate minimă de: 500 ADXU (1)/g
                        Sub formă solidă și lichidă

                           Caracterizarea substanței active

                        Endo-1,4-beta-xilanază produsă de Bacillus subtilis LMG S-27588

                           Metoda analitică
                            (2)

                        Pentru cuantificarea activității endo-1,4-beta-xilanazei în aditivul furajer:

                                    —

                                    metoda colorimetrică de măsurare a zaharurilor reducătoare eliberate prin acțiunea endo-1,4-beta-xilanazei pe substrat de xilan din lemn de fag în prezența acidului 3,5-dinitrosalicilic (DNS).

                              Pentru cuantificarea activității endo-1,4-beta-xilanazei în preamestecuri și furaje:

                                    —

                                    metoda colorimetrică de măsurare a colorantului hidrosolubil eliberat prin acțiunea endo-1,4-beta-xilanazei din substraturi de arabinoxilan legat colateral cu azurină.

                        Pui pentru îngrășare sau puicuțe ouătoare
                        Curcani pentru îngrășare sau de reproducție
                        Specii minore de păsări de curte pentru îngrășare, ouătoare sau de reproducție

                        —

                        100 ADXU

                        —

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipament de protecție individuală, inclusiv cu echipamente de protecție respiratorie și cutanată.

                        26 august 2029

                        Purcei înțărcați
                        Porci pentru îngrășare
                        Specii minore de porcine pentru îngrășare

               (1)  O ADXU este cantitatea de enzimă care eliberează un micromol de zaharuri reducătoare (măsurate în echivalenți xiloză) pe minut, pornind de la xilan din lemn de fag, la pH 6,0 și la 70 °C.

               (2)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2019/1346 al Comisiei din 8 august 2019 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Pomodoro S. Marzano dell'Agro Sarnese-Nocerino” (DOP)]

text:
                  14.8.2019

                  RO

                  Jurnalul Oficial al Uniunii Europene

                  L 213/1

         REGULAMENTUL DE PUNERE ÎN APLICARE (UE) 2019/1346 AL COMISIEI
         din 8 august 2019
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Pomodoro S. Marzano dell'Agro Sarnese-Nocerino” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Pomodoro S. Marzano dell'Agro Sarnese-Nocerino” înregistrate în temeiul Regulamentului (CE) nr. 1263/96 al Comisiei (2), astfel cum a fost modificat prin Regulamentul de punere în aplicare (UE) nr. 1164/2010 al Comisiei (3). Această modificare include o modificare a denumirii „Pomodoro S. Marzano dell'Agro Sarnese-Nocerino” în „Pomodoro San Marzano dell'Agro Sarnese-Nocerino”.

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (4), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Pomodoro S. Marzano dell'Agro Sarnese-Nocerino” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 august 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1263/96 al Comisiei din 1 iulie 1996 de completare a anexei la Regulamentul (CE) nr. 1107/96 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 (JO L 163, 2.7.1996, p. 19).

            (3)  Regulamentul (UE) nr. 1164/2010 al Comisiei din 9 decembrie 2010 de aprobare a unor modificări care nu sunt minore din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Pomodoro S. Marzano dell'Agro Sarnese-Nocerino (DOP)] (JO L 326, 10.12.2010, p. 66).

            (4)  JO C 138, 15.4.2019, p. 2.


title: Regulamentul de punere în aplicare (UE) 2019/1350 al Comisiei din 12 august 2019 de înregistrare a unei indicații geografice a unei băuturi spirtoase, în temeiul articolului 30 alineatul (2) din Regulamentul (UE) 2019/787 al Parlamentului European și al Consiliului [„Absinthe de Pontarlier”]

text:
                  19.8.2019

                  RO

                  Jurnalul Oficial al Uniunii Europene

                  L 215/1

         REGULAMENTUL DE PUNERE ÎN APLICARE (UE) 2019/1350 AL COMISIEI
         din 12 august 2019
         de înregistrare a unei indicații geografice a unei băuturi spirtoase, în temeiul articolului 30 alineatul (2) din Regulamentul (UE) 2019/787 al Parlamentului European și al Consiliului [„Absinthe de Pontarlier”]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/787 al Parlamentului European și al Consiliului din 17 aprilie 2019 privind definirea, descrierea, prezentarea și etichetarea băuturilor spirtoase, utilizarea denumirilor băuturilor spirtoase în prezentarea și etichetarea altor produse alimentare, protecția indicațiilor geografice ale băuturilor spirtoase, utilizarea alcoolului etilic și a distilatelor de origine agricolă în băuturile alcoolice, și de abrogare a Regulamentului (CE) nr. 110/2008 (1), în special articolul 30 alineatul (2),
         întrucât:

                     (1)

                     În conformitate cu articolul 17 alineatul (5) din Regulamentul (CE) nr. 110/2008 al Parlamentului European și al Consiliului (2), Comisia a examinat cererea Franței din 16 aprilie 2014 de înregistrare a indicației geografice „Absinthe de Pontarlier”.

                     (2)

                     După ce a concluzionat că cererea este conformă cu Regulamentul (CE) nr. 110/2008, Comisia a publicat în Jurnalul Oficial al Uniunii Europene (3) specificațiile de bază din dosarul tehnic în temeiul articolului 17 alineatul (6) din regulamentul menționat.

                     (3)

                     Comisia nu a primit nicio declarație de opoziție în conformitate cu articolul 17 alineatul (7) din Regulamentul (CE) nr. 110/2008.

                     (4)

                     Regulamentul (UE) 2019/787, care înlocuiește Regulamentul (CE) nr. 110/2008, a intrat în vigoare la 25 mai 2019. În conformitate cu articolul 49 alineatul (1) din regulamentul respectiv, capitolul III din Regulamentul (CE) nr. 110/2008, referitor la indicațiile geografice, se abrogă de la 8 iunie 2019. Prin urmare, regulamentul privind protecția ar trebui adoptat în conformitate cu noul regulament.

                     (5)

                     Prin urmare, este oportun ca indicația „Absinthe de Pontarlier” să fie înregistrată ca indicație geografică.

                     (6)

                     Indicația geografică „Absinthe de Pontarlier” ar trebui să fie protejată în ansamblul său, termenul de „absinthe” putând continua să fie utilizat pe etichetele și în cadrul prezentărilor de produse de pe teritoriul Uniunii, cu condiția să fie respectate principiile și regulile aplicabile în ordinea juridică a acesteia.

               ADOPTĂ PREZENTUL REGULAMENT:

            Articolul 1
            Se înregistrează indicația geografică „Absinthe de Pontarlier”. În conformitate cu articolul 30 alineatul (4) din Regulamentul (UE) 2019/787, prezentul regulament acordă denumirii „Absinthe de Pontarlier” protecția menționată la articolul 21 din Regulamentul (UE) 2019/787.

            Articolul 2
            Indicația geografică „Absinthe de Pontarlier” este protejată în ansamblul său, termenul de „absinthe” putând continua să fie utilizat pe etichetele și în cadrul prezentărilor de produse de pe teritoriul Uniunii, cu condiția să fie respectate principiile și regulile aplicabile în ordinea juridică a acesteia.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 august 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 130, 17.5.2019, p. 1.

            (2)  Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului (JO L 39, 13.2.2008, p. 16).

            (3)  JO C 110, 23.3.2018, p. 35.


title: Regulamentul de punere în aplicare (UE) 2019/1674 al Comisiei din 27 septembrie 2019 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate Beurre d’Isigny (DOP)

text:
                  8.10.2019

                  RO

                  Jurnalul Oficial al Uniunii Europene

                  L 257/4

         REGULAMENTUL DE PUNERE ÎN APLICARE (UE) 2019/1674 AL COMISIEI
         din 27 septembrie 2019
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Beurre d’Isigny” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Beurre d’Isigny”, înregistrată în temeiul Regulamentului (CE) nr. 1107/96 al Comisiei (2).

                     (2)

                     Printr-o scrisoare din data de 16 octombrie 2017, autoritățile franceze au comunicat Comisiei că, în temeiul articolului 15 alineatul (4) din Regulamentul (UE) nr. 1151/2012, s-a acordat o perioadă tranzitorie, până la 31 decembrie 2022, pentru 10 operatori care sunt stabiliți pe teritoriul Franței și care îndeplinesc condițiile prevăzute la articolul menționat, în conformitate cu Decretul din 12 septembrie 2017 privind modificarea caietelor de sarcini ale denumirilor de origine protejate „Beurre d’Isigny” și „Crème d’Isigny”, publicat la 20 septembrie 2017 în Jurnalul Oficial al Republicii Franceze. Printr-o scrisoare din data de 26 septembrie 2018, autoritățile franceze au comunicat textul unui nou decret, din 30 august 2018, de modificare a Decretului din 12 septembrie 2017, care includea numele operatorilor respectivi. În cursul procedurii naționale de opoziție, acești operatori, care au comercializat în mod legal produsul „Beurre d’Isigny” în mod continuu timp de cel puțin cinci ani înainte de depunerea cererii, au prezentat declarații de opoziție. Șase operatori și-au exprimat opoziția cu privire la următoarea dispoziție: „Vacile în lactație dispun fiecare de cel puțin 35 de ari de pajiște (naturală, temporară sau anuală), din care cel puțin 20 de ari de pășune sau cel puțin 10 ari de pășune completați cu hrănirea cu furaje pe bază de iarbă”. Operatorii în cauză sunt: GAEC des normandes (SIRET: 38531072700016), GAEC des Quesnel (SIRET: 41022988100011), GAEC du chalet (SIRET: 34005162200017), GAEC de la cour des mares GAEC du hameau (SIRET: 38259121200016) și GAEC du petit flot (SIRET: 43783781800016). Doi operatori și‐au exprimat opoziția cu privire la următoarea dispoziție: „Iarba în formă proaspătă sau conservată constituie cel puțin 40 % din rația furajeră exprimată în substanță uscată, în medie în cursul celor minim 7 luni de pășunat”. Operatorii în cauză sunt: EARL des clôtures (SIRET: 51075733900013) și GAEC du Clos Roset (SIRET: 48310227300016). Doi operatori și-au exprimat opoziția cu privire la următoarea dispoziție: „În cadrul rației furajere zilnice, proporția sa (iarbă proaspătă sau conservată) nu trebuie să fie mai mică de 20 %, exprimată în substanță uscată, până la sfârșitul anului (cu excepția pășunatului)”. Operatorii în cauză sunt: GAEC de la Ronchette (SIRET: 49754563200018) și GAEC du Village Culot.

                     (3)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (4)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Beurre d’Isigny” (DOP).

            Articolul 2
            Protecția acordată în temeiul articolului 1 face obiectul perioadei de tranziție acordate de Franța, în temeiul articolului 15 alineatul (4) din Regulamentul (UE) nr. 1151/2012, operatorilor care îndeplinesc condițiile prevăzute la articolul respectiv, în conformitate cu Decretele din 12 septembrie 2017 și din 30 august 2018 privind modificarea caietelor de sarcini ale denumirilor de origine protejate „Beurre d’Isigny” și „Crème d’Isigny”, publicate la 20 septembrie 2017 și, respectiv, la 6 septembrie 2018 în Jurnalul Oficial al Republicii Franceze.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 27 septembrie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1107/96 al Comisiei din 12 iunie 1996 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului (JO L 148, 21.6.1996, p. 1).

            (3)  JO C 177, 23.5.2019, p. 14.